钦定古今图书集成/明伦汇编/官常典/第121卷 > 孔彦缙
## 钦定古今图书集成/明伦汇编/官常典/第121卷 > 孔彦缙

按《阙里志》：五十九代彦缙，字朝绅，其名与字皆仁宗
昭皇帝所命也。蚤孤，母胡夫人教育。永乐八年十二
月，袭封衍圣公。太宗观其言动，进退从容，喜谓侍臣
曰：“真圣人之裔也。”馆之太学，礼待甚厚。既归，日读祖
书不懈。洪熙元年，赐第于东安门北。宣德、正统间，礼
遇尤厚。景泰二年，上幸太学，特召率三氏子孙观礼，
遣内官金英传旨，“衍圣公来朝，与正一品衣服一套、
钞二千贯，下程羊酒，永依此例。”又赐三氏子孙冠带、
锦衣。越三年朝会，复赐三台银印、玉带、织锦麒麟衣，
秩视一品，皆异数也。卒年五十五。命礼部治丧，工部
治坟，葬祖墓之次。生子四：承庆、吉、泽、源。